Vers 2 sê dat die Wet deur die Here gegee was aan die volk. Dit was Sý bevel. Esra moes die Wetboek lees en preek om te sê wat God sê. En net so geld dieselfde vir predikers vandag. Om te sê wat die Heilige Gees sê, moet ons die Bybelse teks akkuraat preek. Ons moenie lui wees om voor te berei en verwag dat die Heilige Gees ‘n uur voor die erediens woorde in ons mond gaan sit nie. Ons moet hierdie Boek ken. En juis om hierdie rede is ‘n baie groot deel van elke prediker se werk Boekwerk – om die teks van die Bybel te verstaan. Elke gemeente moet soos die volk Israel wees en vra om die Woord te hoor. Indien hulle leraar nie vir hulle die Bybel wil gee nie, moet hulle van hom ontslae raak. Dit was toe die volk die Woord gesoek het, dat daar herlewing en reformasie gekom het. So was dit in die dae van koning Josia: toe die Skrif tot sy geregtige plek herstel is, het daar herlewing gekom (2 Kronieke 34). In Luther en Tyndale se dae het dieselfde gebeur toe die Skrif in die gewone man se taal vertaal is. Deur John MacArthur se bediening het daar ‘n groot reformasie in baie dele van die wêreld gekom. Die rede? Die Skrif het weer sy sentrale plek ingeneem. So was dit nog in elke herlewing. En so is dit ook in lande waar die kerk vervolg word. Hoekom anders groei die vervolgde kerk so drasties? Is dit nie omdat hulle die Woord begeer nie? Toe Jesus sy Gees uitgestort het op Pinksterdag, was die prediking van die Woord sentraal.
Ek het tien jaar gelede vir die eerste keer na D.A. Carson geluister. Ek was verbaas dat hy sommer twee of drie hoofstukke sou lees voordat hy gepreek het. Toe ek vir ‘n ouer predikant hiervan vertel was hy nie verbaas nie. “Miskien moet ons almal meer aandag gee aan die voorlesing van God se Woord”, het hy gesê. Die volk het dit híér gedoen. Hulle het die Woord begeer deur [c] daaruit te lees (v.3-4a). Die Hebreeuse woord [qârâ’] vir ‘lees’ beteken letterlik uitroep. Onthou dat hulle nie mikrofone gehad het in Esra se tyd nie. Daar was 42 duisend mense en Esra moes duidelik gehoor word. Hy het vir omtrent 6 ure gelees en die Woord tussen-deur verklaar (v.4, 9). Ons moet versigtig wees om nie hieruit af te lei dat elke prediker vir 6 ure moet preek en lees nie. Herlewing is nie die norm nie. In sulke tye kan mense maklik vir 3 of meer ure na die Woord luister (so was dit byvoorbeeld in die 18de eeu herlewings onder John Wesley, George Whitefield, en Jonathan Edwards). Maar tog moet ons aan die ander kant sê dat die prediker genoeg tyd moet hê om vir ons die Woord te lees en daaruit te preek. Moenie kla as die diens oor die normale uur gaan nie. Ons is deur televisie en vermaak bederf. Ons konsentrasie vermoeë is deur hierdie dinge vermink. Oefen jouself om te kan konsentreer: lees goeie geestelike boeke, kry ‘n aptyt vir die Bybel, groei in jou liefde vir Christus, bestudeer die Skrif intens, en luister baie na goeie preke in die week (op die internet, in die kar, op jou i-pod, ens.)